Закон о Матици српској
Матица српска, од свог оснивања 1826. године, јединствено је и самостално књижевно, научно и културно друштво, којим управљају њени чланови.

Матица српска обавља послове и остварује циљеве од трајног значаја за књижевност, науку и културу српског народа.

Матица српска има својство правног лица у складу с овим законом и својим статутом.

Седиште Матице српске је у Новом Саду.

Матица српска:

1. изучава књижевност и језик српског народа и књижевност других народа; 
2. организује и обавља научноистраживачки рад у области друштвених и природних наука; 
3. издаје Летопис Матице српске, научне часописе, књиге и друге публикације из области књижевности, науке и уметности; 
4. обрађује, чува и штити архивску грађу насталу у њеном раду и раду установа и предузећа које је основала, као и ону која јој је поверена или коју је стекла од физичких и грађанскоправних лица; 
5. сакупља, обрађује и популарише културна добра; 
6. подстиче и популарише књижевно, научно и уметничко стваралаштво; 
7. додељује награде и признања; 
8. обавља и друге послове и задатке утврђене својим статутом.

Послови из става 1. овог члана и на њима засновани циљеви обављају се, односно остварују и преко Библиотеке Матице српске, Галерије Матице српске и Издавачког предузећа Матице српске, чији је она оснивач.

У остваривању својих циљева и задатака Матица српска сарађује с академијама наука и уметности, универзитетима, научним институцијама, установама у области културе и образовања и другим организацијама, удружењима, друштвима и појединцима у земљи и иностранству.

Матица српска обавља послове утврђене овим законом на начин утврђен законом и статутом.

Архивска грађа настала у раду Матице српске и установа и предузећа које је она основала, као и архивска грађа која јој је поверена и коју је стекла од физичких и грађанскоправних лица, чува се, штити и обезбеђује у Матици српској.

Од општег интереса су послови Матице српске:

1. припрема и издавање капиталних дела из области књижевности, науке, културе и уметности; 
2. издавање Летописа Матице српске, Зборника Матице српске за књижевност и језик, Зборника Матице српске за друштвене науке, Зборника Матице српске за историју, Зборника Матице српске за природне науке, Зборника Матице српске за ликовне уметности, Зборника Матице српске за сценске уметности и музику, Зборника Матице српске за славистику и Зборника Матице српске за филологију и лингвистику; 
3. заштита архивске и рукописне грађе и других културних добара; 
4. додела Змајеве награде и Бранкове награде и 
5. научноистраживачки рад у области друштвених и природних наука у складу са законом.

Матица српска обезбеђује средства за обављање послова и остваривање својих циљева:

- из буџета Републике Србије и буџета других територијалних јединица; 
- из сопствених прихода; 
- из задужбина и фондова, поклона, легата и других извора у складу с њиховом наменом, законом и својим статутом.

Установе и предузећа које је основала Матица српска не могу мењати без њене сагласности своју делатност, седиште и фирму, нити облик својине на имовину Матице српске.

Нико не може користити назив Матице српске без њене сагласности.

Матица српска даје сагласност на избор и разрешење управника Библиотеке Матице српске, управника Галерије Матице српске и директора и главног и одговорног уредника Издавачког предузећа Матице српске.

Матица српска даје сагласност на део статута установа и предузећа која је основала који се односи на питања из ст. 1. и 3. овог члана.

Друга међусобна права, обавезе и одговорности везани за обављање послова Матице српске утврђени овим законом споразумно утврђују Матица српска и установе и предузећа које је она основала.

Матица српска и установе и предузећа које је она основала уредиће своја међусобна права и обавезе, а установе и предузећа свој рад с одредбама овог закона у року од 90 дана од дана његовог ступања на снагу.

Надзор над применом одредаба овог закона врши Министарство културе.

Даном ступања на снагу овог закона престаје да важи Закон о Матици српској („Службени лист САП Војводине“, број 28/86).

Овај закон ступа на снагу осмог дана од дана објављивања у „Службеном гласнику Републике Србије“.

Извори 

 „Службени гласник Републике Србије“, броj 49/92
 Закон о Матици српској (Министарство културе, информисања и информационог друштва Републике Србије)

Закони Републике Србије
Матица српска
Српска култура
1992.